**Latvijas Bankas noteikumu projekta "Apdrošināšanas vai pārapdrošināšanas brokeru, citu dalībvalstu un ārvalstu apdrošināšanas vai pārapdrošināšanas brokeru filiāļu darbības pārskata sagatavošanasnoteikumi" anotācija**

|  |  |
| --- | --- |
| **Nosaukums** | Apdrošināšanas vai pārapdrošināšanas brokeru, citu dalībvalstu un ārvalstu apdrošināšanas vai pārapdrošināšanas brokeru filiāļu darbības pārskata sagatavošanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Apdrošināšanas un pārapdrošināšanas izplatīšanas likuma 61. pants un Latvijas Bankas likuma 63. panta otrā daļa un 68. panta trešā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz Latvijas Bankas likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Apdrošināšanas vai pārapdrošināšanas brokeru, citu dalībvalstu un ārvalstu apdrošināšanas vai pārapdrošināšanas brokeru filiāļu darbības pārskata sagatavošanas noteikumi" (turpmāk – Noteikumu projekts), kas aizstās Finanšu un kapitāla tirgus komisijas 2020. gada 14. jūlija normatīvos noteikumus Nr. 89 "Apdrošināšanas un pārapdrošināšanas starpnieku pārskatu sagatavošanas normatīvie noteikumi" (turpmāk – Noteikumi Nr. 89).  Atbilstoši Apdrošināšanas un pārapdrošināšanas izplatīšanas likuma 61. pantam Latvijas Bankai ir tiesības uzraudzības vajadzībām pieprasīt pārskatus no apdrošināšanas vai pārapdrošināšanas starpniekiem, ārvalsts apdrošināšanas vai pārapdrošināšanas starpnieku filiālēm un citas dalībvalsts apdrošināšanas vai pārapdrošināšanas starpnieku filiālēm par to darbību un noteikt šo pārskatu formu, saturu un iesniegšanas termiņu.  Lai sekmētu vienotu, precīzu un konsekventu regulējošo prasību piemērošanu attiecībā uz informācijas sniegšanu par darbību apdrošināšanas vai pārapdrošināšanas izplatīšanas pakalpojumu jomā, ir lietderīgi izdot ārējo normatīvo aktu, kas būs saistošs attiecīgajiem finanšu tirgus dalībniekiem.  Noteikumu projekts nosaka:   1. tās informācijas apjomu un saturu, kas nepieciešama Latvijas Bankai uzraudzības funkcijas veikšanai, lai izvērtētu apdrošināšanas vai pārapdrošināšanas brokeru, citu dalībvalstu un ārvalstu apdrošināšanas vai pārapdrošināšanas brokeru filiāļu finanšu stāvokli un riskus un veicinātu apdrošinājuma ņēmēju un cedentu aizsardzību; 2. informācijas iesniegšanas formātu un termiņus.   Salīdzinājumā ar Noteikumos Nr. 89 ietverto regulējumu Noteikumu projekts:   1. nosaukumā precīzāk norāda apdrošināšanas vai pārapdrošināšanas izplatīšanas pakalpojumu sniedzēju segmentu, uz kuru attiecas Noteikumu projekta prasības; 2. papildina Noteikumu projekta izdošanas pamatojumu ar atsauci uz Latvijas Bankas likuma 63. panta otro daļu un 68. panta trešo daļu, jo Noteikumu projektā paredzētā informācija ir nepieciešama arī maksājumu bilances, starptautisko investīciju bilances, ārējā parāda, finanšu kontu un citas finanšu starpnieku statistikas sagatavošanai atbilstoši Eiropas Savienības, t. sk. Eiropas Centrālās bankas, tiesību aktu prasībām; 3. ietver terminu "rezidenti", "nerezidenti" un "ārvalsts" skaidrojumu; 4. nosaka saskaņā ar Noteikumu projektu iesniegtās informācijas glabāšanas ilgumu; 5. nosaka informācijas iesniegšanas kārtību, paredzot, ka tā sniedzama saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku. Noteikumu projekts paredz, ka informācija būs iesniedzama Latvijas Bankai, izmantojot nebanku statistikas sistēmu. Saskaņā ar Noteikumiem Nr. 89 attiecīgā veida informācija Latvijas Bankai ir jāiesniedz, izmantojot datu ziņošanas sistēmu. Noteikumu projekts līdz ar to paredz, ka attiecīgā informācija, kas Latvijas Bankai iesniedzama par periodu no 2024. gada 1. janvāra līdz 2024. gada 31. decembrim, ir jāiesniedz Latvijas Bankai līdz 2025. gada 30. janvārim, izmantojot datu ziņošanas sistēmu. Šādā veidā attiecīgā informācija iesniedzama, arī precizējot sākotnēji iesniegto informāciju; 6. papildina Noteikumu projekta 1. pielikumā "Bilances pārskats" sniedzamās informācijas detalizāciju ar prasību informāciju sniegt rezidentu un nerezidentu dalījumā, lai Latvijas Banka varētu nodrošināt finanšu kontu statistikas un ārējās statistikas sagatavošanu; 7. papildina Noteikumu projekta 2. pielikumā "Peļņas vai zaudējumu aprēķins" sniedzamās informācijas apjomu ar pozīciju par ieņēmumiem no Pan-Eiropas privāto pensiju produktu plāna izplatīšanas, kā arī nodala ieņēmumus no apdrošināšanas un pārapdrošināšanas riska parakstīšanas atsevišķā pozīcijā, lai nodrošinātu Latvijas Bankai informāciju par ieņēmumiem no apdrošināšanas un pārapdrošināšanas izplatīšanas, kas nepieciešama Latvijas Bankas uzraudzīto finanšu tirgus dalībnieku maksājumu apmēra aprēķināšanas vajadzībām; 8. nosaka izmaiņas informācijas sniegšanā saskaņā ar Noteikumu projekta 5. pielikumu "Apdrošināšanas un pārapdrošināšanas izplatīšanas darbības pārskats", papildinot to ar informāciju par darījuma partneri un pakalpojuma sniegšanas pamatojumu; 9. lai nodrošinātu Latvijas Bankai informāciju par atlīdzībām par apdrošināšanas vai pārapdrošināšanas izplatīšanu, kas nepieciešama Latvijas Bankas uzraudzīto finanšu tirgus dalībnieku maksājumu apmēra aprēķināšanas vajadzībām, papildina Noteikumu projekta 5. pielikumu "Apdrošināšanas un pārapdrošināšanas izplatīšanas darbības pārskats" ar aili "Atlīdzība (veselos *euro*)", kur citu dalībvalstu un ārvalstu apdrošināšanas vai pārapdrošināšanas brokeru filiālēm jāsniedz informācija par pārskata gadā pienākošos atlīdzību apmēru par apdrošināšanas vai pārapdrošināšanas izplatīšanu.   Noteikumu projekts būs saistošs apdrošināšanas vai pārapdrošināšanas brokeriem Apdrošināšanas un pārapdrošināšanas izplatīšanas likuma 1. panta 9. punkta izpratnē, kā arī citu dalībvalstu un ārvalstu apdrošināšanas vai pārapdrošināšanas brokeru filiālēm, kas sniedz apdrošināšanas un pārapdrošināšanas izplatīšanas pakalpojumus Latvijā. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Nosakot Noteikumu projektā paredzētās informācijas sagatavošanas un iesniegšanas prasības, tiek nodrošināta finanšu tirgus dalībnieku, uz kuriem attiecas Noteikumu projekta prasības, vienota izpratne par Latvijas Bankai uzraudzības funkcijas veikšanai, kā arī noteikta veida statistikas sagatavošanai nepieciešamo informāciju. Minēto prasību mērķis ir uzraudzīt apdrošināšanas un pārapdrošināšanas izplatīšanas darbības atbilstību Apdrošināšanas un pārapdrošināšanas izplatīšanas likuma prasībām un veikt apdrošināšanas brokeru finansiālā stāvokļa stabilitātes novērtējumu.  Nosakot attiecīgajiem finanšu tirgus dalībniekiem vienotas prasības un veicot to pārbaudes, Latvijas Banka nodrošina Latvijas Bankas likumā noteikto pienākumu izpildi sabiedrības interesēs, lai sasniegtu tās darbības mērķi – veicināt apdrošināto personu interešu aizsardzību un finanšu tirgus ilgtspējīgu attīstību un stabilitāti.  Finanšu tirgus un tā dalībnieku darbības regulēšana un uzraudzība tiek veikta sabiedrības interesēs, lai veicinātu ieguldītāju, noguldītāju un apdrošināto personu interešu aizsardzību, finanšu tirgus ilgtspējīgu attīstību un stabilitāti. |
| **Samērīgums** | Noteikumu projekts nodrošinās, ka Latvijas Banka var uzraudzīt Apdrošināšanas un pārapdrošināšanas izplatīšanas likumā noteikto prasību par apdrošināšanas vai pārapdrošināšanas izplatīšanu un naudas līdzekļu, kas iegūti no apdrošināšanas vai pārapdrošināšanas izplatīšanas, turēšanu atsevišķā naudas kontā šķirti no apdrošināšanas brokera naudas līdzekļiem izpildi. Noteikumu projekts arī nodrošinās, ka Latvijas Banka uzraudzības veikšanai iegūst informāciju par apdrošināšanas brokeru veikto apdrošināšanas vai pārapdrošināšanas izplatīšanu, par apdrošināšanas brokeru finansiālo stāvokli un par civiltiesiskās atbildības apdrošināšanas līgumā iekļautā pašriska saistības izpildei nepieciešamo nodrošinājumu, lai tiktu izpildītas Apdrošināšanas un pārapdrošināšanas izplatīšanas likumā noteiktās prasības, ka apdrošināšanas un pārapdrošināšanas izplatīšana ir uzticama, efektīva, droša un stabila.  Atbilstošākais veids, kā noteikt apdrošināšanas vai pārapdrošināšanas brokeriem, ārvalstu apdrošināšanas vai pārapdrošināšanas brokeru filiālēm un citu dalībvalstu apdrošināšanas vai pārapdrošināšanas brokeru filiālēm vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu.  Izstrādājot Noteikumu projektu, Latvijas Banka ir izvērtējusi minimālo informāciju, kas nepieciešama, lai Latvijas Banka varētu nodrošināt Apdrošināšanas un pārapdrošināšanas izplatīšanas likumā noteikto pienākumu izpildi uzraudzības veikšanā, pārliecinoties, ka apdrošināšanas brokeru un ārvalstu apdrošināšanas vai pārapdrošināšanas brokeru filiāļu un citu dalībvalstu apdrošināšanas vai pārapdrošināšanas brokeru filiāļu darbība atbilst normatīvo aktu prasībām.  Ņemot vērā iepriekš minētos apstākļus, sabiedrības ieguvums būs lielāks par papildu slogu un resursu ieguldījumu, kas apdrošināšanas vai pārapdrošināšanas brokeriem, ārvalstu apdrošināšanas vai pārapdrošināšanas brokeru filiālēm un citu dalībvalstu apdrošināšanas vai pārapdrošināšanas brokeru filiālēm varētu rasties ar uzliktajiem pienākumiem, un tos atsver sagaidāmie ilgtermiņa ieguvumi klientu interešu aizsardzības aspektā, nodrošinot, ka apdrošināšanas un pārapdrošināšanas izplatīšana ir uzticama, efektīva, droša un stabila. |
| **Spēkā stāšanās** | 2025. gada 1. janvārī. |
| **Ietekme uz Latvijas Bankas budžetu** | Noteikumu projekta izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Noteikumu projektam līdzīgs regulējums ir iekļauts šobrīd spēkā esošajos Noteikumos Nr. 89. Noteikumu projekts salīdzinājumā ar Noteikumiem Nr. 89 paredz plašākas informācijas sniegšanas prasības, kas var radīt apdrošināšanas vai pārapdrošināšanas brokeriem, ārvalstu apdrošināšanas vai pārapdrošināšanas brokeru filiālēm un citu dalībvalstu apdrošināšanas vai pārapdrošināšanas brokeru filiālēm papildu administratīvo slogu un administratīvās izmaksas.  Noteikumu projekta 1. pielikums "Bilances pārskats" papildināts ar ailēm "Rezidenti" un "Nerezidenti", lai novērstu vienas un tās pašas informācijas sniegšanu atšķirīgos Latvijas Bankas informācijas pieprasījumos. Apdrošināšanas brokeri, kuri Noteikumu projekta izstrādes brīdī sniedz Latvijas Bankai informāciju gan Noteikumu Nr. 89, gan Latvijas Bankas 2022. gada 13. jūnija noteikumu Nr. 210 "Statistisko datu par finansiālo stāvokli (1-FP) sagatavošanas un iesniegšanas noteikumi" prasību izpildei, turpmāk tiks atbrīvoti no statistisko datu sniegšanas saskaņā ar Latvijas Bankas 2022. gada 13. jūnija noteikumiem Nr. 210 "Statistisko datu par finansiālo stāvokli (1-FP) sagatavošanas un iesniegšanas noteikumi". Tādējādi šie apdrošināšanas brokeri datus sniegs retāk (reizi pusgadā, nevis reizi ceturksnī) un būtiski mazākā detalizācijas pakāpē, atsakoties no statistisko datu sniegšanas par pārmaiņām pārskata periodā, kā arī valstu un darījuma partneru dalījuma. Savukārt citi apdrošināšanas brokeri turpinās sniegt statistiskos datus, papildus uzrādot rezidentu un nerezidentu dalījumu atsevišķām Noteikumu projekta 1. pielikuma "Bilances pārskats" pozīcijām.  Administratīvā sloga un administratīvo izmaksu pieaugumu nav iespējams aprēķināt, jo tas varētu būt atkarīgs no katra individuāla tirgus dalībnieka informācijas sistēmu iespējām. |
| **Saistītie dokumenti** | Ar Noteikumu projektu saistītie dokumenti:  1) Noteikumi Nr. 89;  2) Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku";  3) Latvijas Bankas 2022. gada 13. jūnija noteikumi Nr. 210 "Statistisko datu par finansiālo stāvokli (1-FP) sagatavošanas un iesniegšanas noteikumi". |
| **Saskaņošana ar Eiropas Centrālo banku** | Noteikumu projekts nav jāsaskaņo ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2023. gada 20. decembrī tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to līdz 2024. gada 10. janvārim bija iespējama sabiedrības līdzdalība. Vienlaikus par Noteikumu projektu un notiekošo sabiedrības līdzdalību tika informēta Latvijas Apdrošinātāju asociācija, Latvijas Apdrošināšanas brokeru asociācija un Latvijas Profesionālo apdrošināšanas brokeru asociācija.  Noteikumu projekts iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Saskaņošanas procesā un sabiedrības līdzdalības gaitā par Noteikumu projektu tika saņemti priekšlikumi un komentāri.  Latvijas Banka ir iepazinusies ar tirgus dalībnieku priekšlikumiem un sniegusi komentārus, kas ir atspoguļoti Noteikumu projekta anotācijas pielikumā. |

Pielikums

Latvijas Bankas noteikumu projekta anotācijai

**Pēc sabiedrības līdzdalības saņemto priekšlikumu par Latvijas Bankas noteikumu projektu "Apdrošināšanas vai pārapdrošināšanas brokeru, citu dalībvalstu un ārvalstu apdrošināšanas vai pārapdrošināšanas brokeru filiāļu darbības pārskata sagatavošanas noteikumi" apkopojums**

Latvijas Banka 2023. gada 20. decembrī publiskoja noteikumu projektu "Apdrošināšanas vai pārapdrošināšanas brokeru, citu dalībvalstu un ārvalstu apdrošināšanas vai pārapdrošināšanas brokeru filiāļu darbības pārskata sagatavošanas noteikumi" (turpmāk – noteikumu projekts) sabiedrības līdzdalībai, proti, priekšlikumu, iebildumu vai komentāru sniegšanai, līdz 2024. gada 10. janvārim.

Saskaņošanas procesā un sabiedrības līdzdalības gaitā par noteikumu projektu no tirgus dalībniekiem tika saņemti iebildumi un priekšlikumi.

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | 46. Pirmo pārskatu saskaņā ar šiem noteikumiem brokeru sabiedrība sagatavo **par periodu no** **2024. gada 1. janvāra līdz 2024. gada 30. jūnijam un iesniedz Latvijas Bankai līdz 2024. gada 30. jūlijam.** | Latvijas Profesionālo apdrošināšanas brokeru asociācija:  Atbildot uz 2023. gada 22. decembra vēstuli Nr. 25-08.1.4/2023/18948, saprotam, ka pirmo pārskatu saskaņā ar šo noteikumu projektu būtu jāsagatavo par laika periodu no 2024. gada 1. janvāra līdz 2024. gada 30. jūnijam un iesniedz Latvijas Bankai līdz 2024. gada 30. jūlijam.  Tas mūsuprāt, ir nepareizi, ka tiktu apstiprināts noteikumu projektu pēc kura jāsagatavo pārskats par iepriekšējo periodu pirms pārskata apstiprināšanas. Uzskatām, ka jādod vismaz 6 mēnešu pārejas periods pēc jauno noteikumu pieņemšanas, lai brokeri var piemērot savas IT sistēmas jaunajiem noteikumiem. Pieņemami būtu, ja pirmo pārskatu saskaņā ar šiem noteikumiem sagatavo par **2025. gada 1. janvāra līdz 2025. gada 30. jūnijam un iesniedz Latvijas Bankai līdz 2025. gada 30. jūlijam.** | **Priekšlikums ņemts vērā.**  Jaunā redakcija:  "46. Noteikumi stājas spēkā 2025. gada 1. janvārī." |
| 2. |  | Latvijas Profesionālo apdrošināšanas brokeru asociācija:  Tāpat, ja reiz tiek mainīti pārskata iesniegšanas nosacījumi, tad būtu jāizskata iespējamie risinājumi, dažādiem citiem jautājumiem - piemēram, kā uzskaitīt un pārskatā ziņot par tā saucamām “kompleksām” polisēm – respektīvi polisēm, kurās vienā polisē ir apvienoti vairāki apdrošināšanas veidi.  LPABA iesaka, ka šādas “kompleksās” polises uzraudzības vajadzībām gatavotajos pārskatos var tikt iekļautas zem viena apdrošināšanas veida – izvēloties vienu “vadošo” apdrošināšanas veidu kompleksajā polisē, zem kura pārskatu gatavošanas vajadzībām tad arī uzrādīt visu saņemto prēmiju. | **Nav ņemts vērā.**  Prasība jau iekļauta sabiedrības līdzdalībai publiskotā noteikumu projekta 33. punktā:  "Ja parakstītās apdrošināšanas prēmijas un atlīdzību par apdrošināšanas izplatīšanu nav iespējams identificēt pa katru apdrošināšanas veidu, to uzrāda kopsummā pie būtiskākā apdrošināšanas veida." |
| 3. | 33. Brokeru sabiedrība, kas nodarbojas ar apdrošināšanas izplatīšanu, sniedz informāciju par parakstītajām apdrošināšanas prēmijām un atlīdzību par apdrošināšanas izplatīšanu **sadalījumā pa apdrošināšanas komersantiem, apdrošināšanas starpniekiem un apdrošināšanas veidiem**.  38. Ailē "Izplatīšanas pakalpojumu sniegšanas valsts kods" uzrāda **valsts**, kurā brokeru sabiedrība ir sniegusi apdrošināšanas vai pārapdrošināšanas izplatīšanas pakalpojumus atbilstoši ailē "Izplatīšanas pakalpojumu sniegšanas pamatojums" uzrādītajam pamatojumam, **kodu**. | Latvijas Profesionālo apdrošināšanas brokeru asociācija:  Latvijas tirgus uzraudzībai šāda pārskata aizpildīšana prasa relatīvi nelielu administratīvo slogu, bet ir jāizvērtē vai brokeriem strādājot tirgos kur ir daudzas apdrošināšanas sabiedrības, kur katrā tiek izvietots neliels skaits risku, šādu pārskatu sagatavošana (un arī izskatīšana un analīze LB) neradīs ļoti lielu un nesamērīgu administratīvo slogu. | **Nav ņemts vērā.**  Prasība nodrošināt datus sadalījumā pa apdrošinātājiem vai pārapdrošinātājiem un sadalījumā pa izplatīšanas pakalpojumu sniegšanas valstīm ir noteikta jau pašlaik spēkā esošajos Finanšu un kapitāla tirgus komisijas 2020. gada 14. jūlija normatīvajos noteikumos Nr. 89 "Apdrošināšanas un pārapdrošināšanas starpnieku pārskatu sagatavošanas normatīvie noteikumi" (turpmāk – Noteikumi Nr. 89).  Katrs apdrošināšanas vai pārapdrošināšanas brokeris ir izvēlējies savu biznesa modeli, kuru realizēt tam ir kompetence, zināšanas un pieredze, kā arī biznesa modeļa sarežģītībai un mērķtirgus apmēriem atbilstošas pārvaldības procedūras, lai pārraudzītu un novērstu savai darbībai piemītošos riskus. Ņemot vērā minēto, noteikumu prasības visiem noteikumos norādītajiem subjektiem, ja noteikumos nav noteikts citādi, ir vienādas neatkarīgi no darbības specifikas, apjoma un teritorijas, kurā apdrošināšanas vai pārapdrošināšanas brokeris sniedz apdrošināšanas vai pārapdrošināšanas izplatīšanas pakalpojumus.  Tādējādi Latvijas Bankas rīcībā būs informācija par katra apdrošināšanas vai pārapdrošināšanas brokera darbības specifiku, apjomu un potenciālajiem riskiem, un šie dati ļaus nodrošināt uz riskiem balstītu uzraudzību, kā arī plānot uzraudzības pasākumus. |
| 4. |  | Latvijas Profesionālo apdrošināšanas brokeru asociācija:  Tāpat ir jautājums par to kādā veidā LB varētu publiskot pārskatos saņemtos datus, jo LPABA ieskatā apkopotā veidā dati būtu publiskojami. | **Priekšlikums ņemts vērā.**  Latvijas Banka norāda, ka jau pašlaik apkopotā formā tiek publiskoti apdrošināšanas starpnieku iesniegtie dati  (<https://uzraudziba.bank.lv/statistika/apdrosinasana/ceturksna-parskati/>).  Pēc pirmo jaunā formāta pārskatu saņemšanas Latvijas Banka izskatīs iespēju papildināt publiskotās informācijas saturu. |
| 5. | 11. Brokeru sabiedrība pārskatu iesniedz Latvijas Bankai **30 dienu laikā pēc attiecīgā perioda beigām** elektroniskā veidā, izmantojot nebanku statistikas sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku. | Latvijas Apdrošināšanas brokeru asociācija:  Viens LABA biedrs tomēr ierosināja LB sagatavotā Apdrošināšanas vai pārapdrošināšanas brokeru, citu dalībvalstu un ārvalstu apdrošināšanas vai pārapdrošināšanas brokeru filiāļu darbības pārskata sagatavošanas noteikumu projektā 11. punktu, izteikt šādā redakcijā: 11. Brokeru sabiedrība pārskatu iesniedz Latvijas Bankai **60 dienu laikā pēc attiecīgā perioda beigām** elektroniskā veidā, izmantojot nebanku statistikas sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku.  Priekšlikuma pamatojums: Iepazīstoties ar minēto noteikumu projektu un tam pievienoto anotāciju, ir secināms, ka Sabiedrībai, kā arī visām pārējām brokeru sabiedrībām – tirgus dalībniekiem, izpildot jaunās prasības un informācijas sniegšanas apjomu un noteikumu projektam pievienoto pielikumu, un konkrēti atskaišu formu aizpildīšanai būs nepieciešami vairāk resursi un laiks to sagatavošanai, datu analīzei un apkopošanai. Ņemot vērā arī informāciju, kas ietverta anotācijā, un konkrēti, ka papildu informācijas apkopošana var radīt papildu administratīvo slogu un administratīvās izmaksas, kā arī administratīvā sloga un administratīvo izmaksu pieaugumu nav iespējams aprēķināt, jo tas varētu būt atkarīgs no katra individuāla tirgus dalībnieka informācijas sistēmu iespējām, kas arī ir saistīta ar klientu rezidentu un klientu nerezidentu datu apkopošanu un tādu programmas rīku ieviešanu informācijas sistēmās, jo šobrīd netiek atsevišķi apkopoti dati par klientiem rezidentiem un klientiem nerezidentiem, tādēļ ir nepieciešams ilgāks laika termiņš pārskatu sagatavošanai, lai kvalitatīvi izpildītu Latvijas Bankas prasības un iesniegtu precīzu un korektu informāciju. | **Priekšlikums nav ņemts vērā.**  Latvijas Banka norāda, ka noteikumu projekta 1. pielikums "Bilances pārskats" papildināts ar ailēm "Rezidenti" un "Nerezidenti", lai novērstu vienas un tās pašas informācijas sniegšanu atšķirīgos Latvijas Bankas informācijas pieprasījumos. Apdrošināšanas brokeri, kuri noteikumu projekta izstrādes brīdī sniedz Latvijas Bankai informāciju gan Noteikumu Nr. 89, gan Latvijas Bankas 2022. gada 13. jūnija noteikumu Nr. 210 "Statistisko datu par finansiālo stāvokli (1‑FP) sagatavošanas un iesniegšanas noteikumi" prasību izpildei, turpmāk tiks atbrīvoti no statistisko datu sniegšanas saskaņā ar Latvijas Bankas 2022. gada 13. jūnija noteikumiem Nr. 210 "Statistisko datu par finansiālo stāvokli (1-FP) sagatavošanas un iesniegšanas noteikumi". Tādējādi šie apdrošināšanas brokeri datus sniegs retāk (reizi pusgadā, nevis reizi ceturksnī) un būtiski mazākā detalizācijas pakāpē. Savukārt citi apdrošināšanas brokeri turpinās sniegt statistiskos datus, papildus uzrādot rezidentu un nerezidentu dalījumu tikai atsevišķām noteikumu projekta 1. pielikuma "Bilances pārskats" pozīcijām.  Piedāvātais Latvijas Apdrošināšanas brokeru asociācijas risinājums pārskatu iesniegt Latvijas Bankai 60 dienu laikā pēc attiecīgā perioda beigām nav pieņemams, jo neļauj izmantot minētos datus ārējās statistikas, kas tiek publiskota tajā pašā termiņā, sagatavošanai. |